Diari Oficial de la Generalitat Valenciana


Sumari del DOGV 6450, del 01-02-2011 (2011/1086)

ORDRE 26/2010, de 30 de desembre, de la Conselleria d'Indústria, Comerç i Innovació, per la qual es regulen les ajudes per al Pla de Competitivitat del Comerç Urbà i la Cooperació Comercial per a l'exercici 2011.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6450

Data del DOGV
:   01-02-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/1086


Data del document
:   30-12-2010

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 26/2010, de 30 de desembre, de la Conselleria d'Indústria, Comerç i Innovació, per la qual es regulen les ajudes per al Pla de Competitivitat del Comerç Urbà i la Cooperació Comercial per a l'exercici 2011. [2011/1086]  
L'actual conjuntura econòmica aconsella a les administracions públiques incrementar els esforços per a incentivar la iniciativa privada i, amb això, la capacitat de crear riquesa i llocs de treball. L'activitat comercial és un dels motors més importants de les ciutats, de manera que, només reforçant el paper dinamitzador que correspon al comerç i al seu esperit emprenedor i innovador, podrem superar dificultats i aprofitar oportunitats que incentiven el consum i sanegen l'economia.   
En este sentit, la present ordre d'ajudes consolida les actuacions a què la Generalitat ha donat suport anys arrere, a través de la Conselleria d'Indústria, Comerç i Innovació, alhora que, d'acord amb els objectius del Pla de Competitivitat del Sector Comercial Detallista de la Comunitat Valenciana 2008-2013, pretén incentivar el paper fonamental que han d'exercir les diferents fórmules de comerç associat per a aconseguir la màxima eficiència en el sector de la distribució comercial, tasca esta permanent en un sector especialment innovador i en constant adaptació com és el comerç, i generar així els recursos necessaris que permeten al comerç de proximitat millorar en els nivells de servicis i qualitat al client.  
Així mateix, i per complir el que s'ha establit en l'article 45 Llei de la Generalitat 8/1986, de 29 de desembre, d'Ordenació del Comerç i Superfícies Comercials, la present ordre establix un marc de suport a les accions que tenen per objectiu elevar els nivells de formació i informació dels professionals de les empreses de la Comunitat Valenciana, per a continuar contribuint a la progressiva i harmònica adaptació de l'estructura comercial a les pautes de l'economia avançada que garantisca als consumidors de la Comunitat Valenciana unes empreses comercials capaces de satisfer eficientment les seues demandes.  
Les ajudes objecte d'esta convocatòria no vulneren l'article 107.1 del TFUE i no falsegen o amenacen falsejar la competència, ja que totes, llevat de les dirigides a formació de desocupats previstes en el títol III, capítol segon d'esta ordre, estan acollides al reglament de minimis.  
Així mateix, les ajudes destinades a la formació de desocupats no són incompatibles amb el mercat comú i, per tant, no estan subjectes a la notificació prevista en l'article 108 del Tractat de Funcionament de la Unió Europea, en no reunir tots els requisits de l'article 107 del mateix tractat, ja que, en ser desocupats els beneficiaris últims d'estes ajudes, no realitzen cap tipus d'activitat econòmica i no afecten els intercanvis comercials entre els estats membres.  
Per tot això, i en virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública de la Generalitat,  
ORDENE  
TÍTOL I  
Disposicions generals  
Article 1. Objecte i accions susceptibles de suport  
1. L'objecte de la present ordre és establir les bases reguladores i fer la convocatòria de concessió d'ajudes per a la realització al territori de la Comunitat Valenciana d'actuacions derivades del Pla de Competitivitat del Comerç Urbà i la Cooperació Comercial.  
2. Les accions susceptibles de suport són les establides en esta ordre per a cada tipus d'ajuda, i s'ajustaran al que es disposa en els apartats següents:  
a) Llevat del que es disposa en l'apartat 1 de l'article 20 d'esta ordre, l'execució de les accions podrà iniciar-se des de l'1 de gener de 2011.  
b) No serà subvencionable l'IVA satisfet en l'adquisició de béns i servicis, llevat que s'acredite documentalment que forma part del cost de l'actuació susceptible de suport i que no és susceptible de recuperació o compensació, o en els supòsits de realització d'activitats promogudes per entitats que acrediten documentalment la no subjecció o l'exempció de l'impost.  
c) Es podrà subcontractar l'activitat objecte de la subvenció fins al 100 per cent; en este cas caldrà ajustar-se al que s'ha disposat en l'article 29 de la Llei 38/2003, de 17 de novembre, General de Subvencions.  
d) Les ajudes que, d'acord amb el que s'ha disposat en el preàmbul d'esta ordre, tenen el caràcter de minimis no podran superar, juntament amb altres ajudes de minimis percebudes en l'exercici fiscal actual i en els dos anteriors, la quantitat de 200.000 euros, d'acord amb el que s'ha establit en el Reglament (CE) número 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat Constitutiu de la Comunitat Europea a les ajudes de minimis (DOCE L 379/5, de 28 de desembre de 2006). Estes ajudes no s'acumularan a cap altra ajuda pública corresponent a les mateixes despeses subvencionables, si l'esmentada acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
Article 2. Beneficiaris  
1. Podran ser beneficiaris els subjectes que es determinen per a cada una de les ajudes en la present ordre.  
2. Els beneficiaris no podran estar sotmesos a les prohibicions per a obtenir la condició de beneficiari, establides en l'article 13 de la Llei 38/2003, de 17 de novembre, General de Subvencions; hauran de complir la normativa sobre integració laboral de persones amb discapacitat, i quan es tracte de persones jurídiques hauran d'estar legalment constituïdes.   
Quan el beneficiari siga una associació empresarial, als efectes de la present ordre, s'entendrà com a tal aquella en què almenys el 90% dels seus membres desenvolupe alguna activitat de caràcter empresarial. Així mateix, i quan el beneficiari siga una associació de comerciants s'entendrà com a tal aquella associació empresarial en què almenys el 70% dels membres que desenvolupen activitat empresarial, desenvolupen activitat comercial.  
Article 3. Sol·licituds i terminis  
1. Haurà de presentar-se una sol·licitud amb l'annex corresponent, en imprés normalitzat, per cada una de les ajudes sol·licitades. Ambdós documents podran obtenir-se en la pàgina web de la Generalitat () a partir de la publicació d'esta convocatòria.  
2. Les sol·licituds es podran presentar tant en el Registre General de la Conselleria d'Indústria, Comerç i Innovació, com en els corresponents serveis territorials de Comerç, sense perjudici del que s'establix en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, es podrà fer la presentació telemàtica de les sol·licituds i per a això s'accedirà al Catàleg de Servicis Públics Interactius de la Generalitat accessibles a través de i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'autoritat de certificació de la Comunitat Valenciana. En el cas que es presente un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant la Generalitat per a la realització dels tràmits per via telemàtica.  
Si alguns dels documents a aportar juntament amb la sol·licitud no poden ser presentats de forma telemàtica, se'n farà el lliurament per registre d'entrada en el termini més breu possible dins de l'establit en l'apartat 5 d'este article.  
3. Les sol·licituds hauran d'anar acompanyades, a més de la documentació que per a cada una de les ajudes s'establix concretament en l'articulat d'esta ordre, de la resta de documents que a continuació s'indiquen:  
a) Memòria firmada, descriptiva de l'actuació per a la qual se sol·licita l'ajuda, i pressupostos detallats per partides. La memòria haurà d'incloure tots aquells aspectes que, per a cada tipus d'ajuda, han d'especificar-se d'acord amb el que s'ha disposat en l'articulat d'esta ordre.  
b) Autorització expressa a la Conselleria d'Indústria, Comerç i Innovació perquè esta comprove les dades d'identitat del sol·licitant o, en cas que es tracte d'una persona jurídica, del seu representant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. No obstant això, si de la comprovació efectuada resultara alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions procedents per a aclarir-la. Si el sol·licitant no hi presta el seu consentiment, haurà d'aportar fotocòpia del document nacional d'identitat.  
Quan es tracte d'una persona jurídica s'haurà d'aportar, a més, documentació acreditativa i identificadora. En el cas que esta haguera sigut aportada anteriorment i no haguera experimentat cap variació, serà suficient el certificat del secretari de l'entitat acreditatiu que no s'ha produït cap canvi en la documentació identificadora de l'entitat i de la vigència del nomenament del president o de qui tinga la representació en la data de presentació de la sol·licitud.   
c) Certificat del secretari de l'entitat que acredite l'acte/acord de l'òrgan competent en què s'indique la voluntat de sol·licitar la subvenció.  
d) Certificat del secretari de l'entitat en què conste, en data de la publicació d'esta convocatòria, la identificació de les associacions i/o gremis associats, si és el cas, així com la relació numerada d'afiliats a les associacions i/o gremis, número/codi d'identificació fiscal, domicili fiscal i activitat econòmica que s'exercix en cadascun.  
e) Dades de domiciliació bancària segons model vigent. Si el compte bancari no ha sigut utilitzat mai en les relacions amb esta conselleria, s'haurà d'aportar fitxa de manteniment de tercers i certificat bancari acreditatiu de la titularitat. Altrament, s'indicarà el número del compte anteriorment utilitzat i donat d'alta a estos efectes.  
f) Declaració responsable del compliment de la normativa sobre integració laboral de persones amb discapacitat, quan el sol·licitant de la subvenció tinga forma jurídica empresarial o, si no, declaració d'estar-ne exempt. En qualsevol cas, als efectes del que s'ha disposat en l'article 5.2 d'esta ordre, s'indicarà el percentatge de treballadors amb discapacitats en relació amb la seua plantilla, a dia anterior a la publicació d'esta convocatòria, o s'inclourà compromís per escrit de contractar un percentatge més gran de treballadors amb discapacitats durant l'àmbit temporal de l'ajuda.  
g) Declaració responsable de no haver rebut ni sol·licitat altres subvencions, ajudes, ingressos o recursos per a la mateixa finalitat o, si és el cas, relació d'entitats a les quals s'hi hagen sol·licitat o de les quals s'hi hagen obtingut, amb indicació de la quantitat sol·licitada o concedida, data de concessió, si és el cas, i normativa en què s'empara.   
h) Declaració responsable de les ajudes de minimis concedides per qualsevol projecte al sol·licitant durant els dos exercicis fiscals anteriors i durant l'exercici fiscal actual, amb indicació d'import, organisme, data de concessió i règim d'ajudes en què s'empara, o, si és el cas, declaració de no haver-ne rebuda cap. Així mateix, es presentarà declaració responsable sobre les ajudes rebudes per als mateixos costos subvencionables a fi de comprovar que no se superen els límits de l'article 2.5 del reglament de minimis abans esmentat.   
i) Declaració responsable que acredite que el sol·licitant no està sotmés a les prohibicions per a obtenir la condició de persona beneficiària establides en l'article 13 de la LGS, no és deutor de la Generalitat per reintegrament de subvencions, complix els requisits exigits en la normativa reguladora, disposa de la documentació que així ho acredita i es compromet a mantenir-ne el compliment fins a l'acabament del procediment.  
j) Autorització a la Conselleria d'Indústria, Comerç i Innovació perquè esta obtinga de forma directa a través de certificats telemàtics, l'acreditació del compliment d'obligacions tributàries i davant la Seguretat Social, en els termes previstos en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. La Direcció General de Comerç i Consum es reserva el dret de requerir el sol·licitant si la informació obtinguda presenta alguna incidència.   
No obstant això, el sol·licitant hi podrà denegar expressament esta autorització; en este cas haurà d'aportar els certificats que a continuació s'indiquen i que tindran un període de validesa de sis mesos a comptar des de la data de la seua expedició:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.   
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social.  
- Dels serveis territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.   
Quan el beneficiari no estiga obligat a presentar les declaracions o la documentació relativa al compliment de les obligacions tributàries i davant la Seguretat Social enumerades en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, el compliment s'acreditarà mitjançant declaració responsable.  
k) Si és el cas, documentació expedida per l'Agència Estatal d'Administració Tributària acreditativa de l'exempció o no subjecció a l'IVA, que haurà d'anar acompanyada d'una declaració responsable del representant de l'entitat sobre la subsistència dels requisits que, segons la normativa de l'impost, en fonamenten l'exempció o no subjecció, i/o documentació acreditativa que l'IVA suportat en les despeses necessàries per a la realització de l'actuació subvencionada no és susceptible de recuperació o compensació.  
l) En el cas d'ajudes a la inversió, programa d'actuació que garantisca l'execució en l'exercici per al qual es concedix la subvenció.  
m) Si és el cas, documentació acreditativa de les circumstàncies rellevants per a la valoració de l'expedient.  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.   
5. El termini de presentació de sol·licituds serà des de l'endemà de la publicació de la present ordre en el Diari Oficial de la Comunitat Valenciana fins al dia 15 de febrer de 2011, ambdós inclosos.  
Article 4. Tramitació i resolució del procediment  
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.  
2. Vista la proposta formulada per la Comissió de Suports a la Comercialització, el titular de la Conselleria d'Indústria, Comerç i Innovació dictarà resolució de concessió de l'ajuda, que fixarà expressament la quantia i incorporarà, si és el cas, les condicions, obligacions i determinacions accessòries a què haja d'ajustar-se el beneficiari. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.  
Article 5. Resolució de concessió d'ajudes  
1. El procediment de concessió de les subvencions es tramitarà en règim de concurrència competitiva, que es farà mitjançant comparació de les sol·licituds presentades, amb l'objectiu d'establir una prelació entre estes, d'acord amb els criteris de valoració que s'establisquen per a cada ajuda en la present ordre. No obstant això anterior, no caldrà fixar un ordre de prelació entre les sol·licituds presentades que reunisquen els requisits establits, en el cas que el crèdit consignat en la convocatòria fóra suficient, atenent el nombre de sol·licituds una vegada finalitzat el termini de presentació.  
2. En cas d'empat, tindran preferència en l'adjudicació aquelles entitats que, si és el cas, acrediten tenir, amb anterioritat a la publicació d'esta convocatòria, un major percentatge de treballadors amb discapacitat en relació amb la seua plantilla, o bé es comprometen a contractar un percentatge superior de treballadors amb discapacitat durant l'àmbit temporal de l'ajuda o subvenció. Si persistix l'empat, es decidirà a favor de l'entitat que haja obtingut més puntuació en el primer dels criteris de valoració previstos en l'ordre per a l'ajuda corresponent; si continua l'empat, es resoldrà per la major puntuació obtinguda en els criteris successius.  
3. El termini màxim per a resoldre i notificar les sol·licituds que es formulen per a la concessió de les ajudes que puguen establir-se serà de tres mesos, comptats des de la data de la finalització del termini de presentació de sol·licituds.  
4. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les notificacions es faran utilitzant mitjans electrònics sempre que la sol·licitud de subvenció s'haja presentat telemàticament, o en el cas que l'interessat haja assenyalat l'esmentat mitjà com a preferent i no haja optat amb posterioritat per un mitjà diferent, tal com establixen els articles 27 i 28 de la Llei 11/2007, de 22 de juny, d'Accés Electrònic dels Ciutadans als Servicis Públics. Els avisos de les notificacions telemàtiques s'enviaran a l'adreça de correu electrònic indicada en la sol·licitud general de subvenció. Una vegada rebut l'avís, o sempre que l'interessat ho vulga, es podrà acudir a l'àrea personal de teletramitació que la Generalitat posa a la seua disposició a través del portal de tramitació telemàtica (), on es podrà accedir a les notificacions efectuades, i se n'acusarà recepció de la lectura.  
6. Les subvencions concedides seran publicades en el Diari Oficial de la Comunitat Valenciana, amb indicació de la convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
7. Les resolucions a què es referixen els paràgrafs anteriors esgoten la via administrativa i contra estes podrà interposar-se recurs de reposició davant l'òrgan que va dictar l'acte, en el termini d'un mes a comptar des de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució corresponent.  
Article 6. Resolució d'incidències  
1. La Direcció General de Comerç i Consum, per delegació del conseller d'Indústria, Comerç i Innovació, resoldrà les incidències que es produïsquen amb posterioritat a l'esmentada concessió. Es delega també expressament en el titular del dit òrgan la correcció, si és el cas, dels errors que puguen produir-se en la concessió de les ajudes.  
2. Les modificacions que es produïsquen com a conseqüència de la resolució d'incidències no podran implicar un canvi en la baremació efectuada per a l'adjudicació de l'ajuda, ni cap altre que puga afectar drets de tercers interessats.  
Article 7. Control de les accions  
1. La Direcció General de Comerç i Consum realitzarà el control i seguiment de les accions a través de les comprovacions que considere necessàries.   
2. La Direcció General de Comerç i Consum, en els supòsits en què ho estime procedent, podrà designar personal tècnic perquè col·labore en l'execució o direcció tècnica de les accions. Així mateix, el beneficiari estarà obligat, quan així ho determine la corresponent resolució de concessió de l'ajuda, a comunicar a eixe centre directiu qualsevol circumstància rellevant per a l'execució del projecte.  
Article 8. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb el pressupost aprovat i en els termes fixats per a la concessió de l'ajuda.  
2. La justificació pel beneficiari del compliment de les condicions imposades i de la consecució dels objectius previstos es farà en el termini d'un mes des de l'execució del projecte en la totalitat, o de les fases previstes, i en tot cas fins al 10 de novembre de 2011, llevat que per circumstàncies concurrents s'establisca un termini distint en la resolució de concessió de l'ajuda.   
3. La justificació de la subvenció es farà mitjançant la presentació d'un compte justificatiu, que contindrà la documentació següent:  
3.1. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i els resultats obtinguts.  
3.2. Una memòria econòmica justificativa del cost de les activitats realitzades que contindrà:  
a) Una relació detallada de les actuacions i inversions realitzades a què dóna suport la subvenció, amb indicació de cada una de les despeses incorregudes (amb identificació del creditor i del document, l'import, la data d'emissió i la data de pagament).  
b) Factures originals i la resta de documents de valor probatori equivalent, amb validesa en el tràfic juridicomercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de contenir les dades formals que exigix per a la seua expedició el reglament que regula les obligacions de facturació, aprovat pel Reial Decret 1.496/2003, de 28 de novembre. També es presentarà documentació acreditativa del pagament mitjançant rebuts acompanyats dels corresponents assentaments comptables, transferències o càrrecs bancaris. A més, quan es tracte de factures expedides per persones físiques, haurà de presentar-se juntament amb la factura l'acreditació del pagament de les retencions i els ingressos a compte de l'IRPF corresponents (model 110).  
c) En les subvencions per a inversions que hagueren necessitat projecte tècnic, es presentaran el certificats d'obra juntament amb les factures corresponents a estes i acreditació del pagament en la forma abans esmentada.  
d) En les subvencions de despeses de personal, el titular de la subvenció haurà d'aportar les nòmines juntament amb les transferències del pagament, càrrecs bancaris o rebut del treballador acompanyat del corresponent assentaments comptable; butlletins de cotització a la Seguretat Social (TC1 i TC2) i rebut de liquidació de cotitzacions acreditatiu del pagament de les quotes de seguretat social; així com els contractes dels treballadors les despeses de personal dels quals estiguen subvencionades.   
e) Declaració responsable acreditativa de l'import, la procedència i l'aplicació dels fons propis i d'altres subvencions i ingressos, amb els quals, a més de la subvenció, hagen sigut finançades les actuacions.  
f) Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja al mercat suficient nombre d'entitats que subministren o presten el servici, o llevat que la despesa s'haguera realitzat amb anterioritat a la sol·licitud de la subvenció. Quan l'elecció no recaiga en la proposta econòmica més avantatjosa, s'hi haurà de justificar expressament en la memòria.   
g) Si és el cas (i si no s'haguera aportat amb anterioritat), documentació expedida per l'Agència Estatal d'Administració Tributària acreditativa de l'exempció o no subjecció a l'IVA, que haurà d'anar acompanyada d'una declaració responsable del representant de l'entitat sobre la subsistència dels requisits que, segons la normativa de l'impost, en fonamenten l'exempció o la no subjecció, i/o documentació acreditativa que l'IVA suportat en les despeses necessàries per a la realització de l'actuació subvencionada no és susceptible de recuperació o compensació.   
h) En les ajudes previstes en els capítols segon i tercer del títol III d'esta ordre, per a la justificació de despeses de personal propi de l'entitat beneficiària, a més del que s'ha establit amb caràcter general per a este tipus de despeses en el punt d) d'este mateix article, s'haurà d'aportar còpia dels contractes dels treballadors, així com acreditació del pagament de les retencions i els ingressos a compte de l'IRPF corresponents (model 110). Esta documentació anirà acompanyada, si és el cas, d'un certificat expedit pel responsable de la comptabilitat de l'entitat en què s'acrediten el percentatge de les retribucions imputables a l'actuació objecte de subvenció i els criteris de repartiment emprats.  
Les despeses de direcció i coordinació de l'entitat organitzadora, que no podran superar el 10% del cost elegible de l'actuació, hauran de justificar-se mitjançant l'aportació de la corresponent factura de la persona física o jurídica que haja realitzat estes tasques; o mitjançant la nòmina del personal de la mateixa entitat, acompanyada de la documentació i el certificat assenyalats en el paràgraf anterior. En ambdós casos s'haurà d'aportar també la documentació acreditativa del pagament efectiu.  
i) Quan el sol·licitant realitze activitat econòmica o adopte una forma jurídica de caràcter mercantil, haurà d'aportar, a més, declaració responsable acreditativa que l'entitat no està en crisi, en el sentit de les directrius comunitàries sobre ajudes estatals de salvament i de reestructuració d'empreses en crisi (DOUE C 244, d'1 d'octubre de 2004).  
3.3. Una mostra de qualsevol material gràfic que s'edite o article de promoció que es distribuïsca en la realització de les activitats subvencionades, així com una mostra gràfica de la instal·lació de tanques o cartells, en cas d'ajudes a la inversió en obres.   
3.4. En les subvencions a estudis i projectes d'actuació se'n presentarà una còpia.  
3.5. Certificats d'estar al corrent en el compliment de les obligacions tributàries i amb la Seguretat Social, en el cas que el beneficiari haguera denegat expressament el seu consentiment perquè la Conselleria obtinga directament els corresponents certificats telemàtics i no continuen vigents els presentats juntament amb la sol·licitud inicial per haver transcorregut més de sis mesos des de la seua expedició.  
Article 9. Obligacions del beneficiari  
Són obligacions del beneficiari:  
a) Complir l'objectiu, executar el projecte o realitzar l'activitat que fonamenta la concessió de les subvencions.  
b) Acreditar la realització de l'activitat, així com el compliment dels requisits i les condicions que determinen la concessió de l'ajuda.  
c) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de verificació i control.  
d) El sotmetiment a actuacions de control financer que corresponen a la Intervenció General de la Generalitat i, si és el cas, dels òrgans competents dels distints fons europeus, en relació amb les ajudes concedides.  
e) En el cas d'ajudes a la inversió, el beneficiari haurà de destinar l'ajuda a la mateixa finalitat per a la qual es concedix la subvenció durant un període de cinc anys, en els termes previstos en l'article 31 de la Llei 38/2003, de 17 de novembre, General de Subvencions.  
f) Fer constar, de manera explícita, en la difusió de les accions subvencionades el suport de la Conselleria d'Indústria, Comerç i Innovació i, si és el cas, del corresponent organisme europeu. Quan es realitzen obres, durant l'execució d'estes, això anterior es materialitzarà també mitjançant la instal·lació de tanques o cartells.   
g) Comunicar, en qualsevol moment de la vigència de l'expedient i en tot cas juntament amb la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.  
Article 10. Pagament de la subvenció  
1. Realitzada la comprovació de la documentació justificativa i l'execució de l'activitat, bé en la totalitat, o bé en les fases previstes en la resolució de concessió, es procedirà a proposar el pagament total o parcial de la subvenció d'acord amb el que establix l'esmentada resolució.  
2. No obstant això anterior, es podran realitzar pagaments anticipats a sol·licitud del beneficiari, que implicaran lliuraments de fons amb caràcter previ a la justificació, pels imports màxims establits en l'article 47 bis del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.  
3. La bestreta del pagament estarà condicionada a la prestació de garantia que responga de l'import de les quantitats anticipades i els interessos de demora. La garantia podrà constituir-se per mitjà d'aval bancari o pòlissa d'assegurament subscrita amb qualsevol entitat oficialment reconeguda, per un import igual a la quantitat anticipada, incrementada en un 10 per cent. Siga quina siga la forma triada per a formalitzar la garantia, el beneficiari haurà de depositar-la en el corresponent servei territorial de la Conselleria d'Economia, Hisenda i Ocupació. Una vegada obtinguda la carta de pagament acreditativa del depòsit, haurà de ser presentada pel beneficiari en el corresponent servei territorial de Comerç com a requisit previ i indispensable per al pagament anticipat.  
Article 11. Minoració i resolució de l'ajuda concedida  
1. L'alteració d'alguna de les característiques no substancials de l'actuació aprovada, l'incompliment d'alguna de les condicions i els terminis establits en la resolució, l'execució inadequada de part de la despesa aprovada, l'execució parcial o per menor import, la insuficient justificació de la despesa i les inversions presentades en la memòria inicial, o la concessió d'altres ajudes públiques o privades amb posterioritat a la presentació de la sol·licitud, si en el conjunt superen els límits establits, podrà donar lloc a la minoració de la subvenció concedida.   
2. L'incompliment pel beneficiari de qualssevol dels requisits, les condicions i la resta de circumstàncies que van originar l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació, la no execució o la falta de justificació de la realització de l'actuació en els terminis establits a este efecte donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
Article 12 Càlcul de la subvenció  
La subvenció per a les accions previstes en la present ordre es calcularà mitjançant l'aplicació del percentatge establit per a cadascuna en els títols i capítols corresponents, o el que corresponga en aplicació del règim de concurrència competitiva, arredonida a l'últim euro sencer.  
TÍTOL II   
Promoció i desenvolupament de mercats  
CAPÍTOL ÚNIC  
Promoció de fires comercials de la Comunitat Valenciana  
Article 13. Beneficiaris  
Podran accedir a les ajudes incloses en este capítol les associacions empresarials i fórmules de comerç associat o integrat, amb independència de la fórmula jurídica que adopten, que tinguen personalitat jurídica pròpia, que organitzen fires comercials locals i comarcals, sempre que complisquen els requisits establits en l'article 7 del Decret 40/1998, de 31 de març, del Govern Valencià, sobre Fires Comercials de la Comunitat Valenciana.  
Article 14. Accions i quanties susceptibles de suport   
1. Les ajudes es destinaran a atendre les despeses derivades de les següents accions de promoció del certamen o manifestació firal, i podran assolir una intensitat de fins un 60 per cent, amb un límit de 18.000 euros per entitat, sempre que el pressupost mínim elegible supere els 6.000 euros:  
a) Lloguer i, si és el cas, muntatge i desmuntatge de les instal·lacions fixes o mòbils necessàries per a la realització del certamen o manifestació firal.  
b) Publicitat en mitjans de comunicació (premsa, ràdio, televisió, Internet i suports publicitaris fixos i mòbils).  
c) Disseny, producció i edició de cartells, catàlegs, fullets, revistes i logotips de la fira.  
d) Retolació, senyalització i contractació de servicis de megafonia.   
e) Servicis de vigilància, seguretat i neteja.  
2. Se n'exclouen com a despeses susceptibles de suport les derivades de la creació i el desenvolupament de pàgines web i qualssevol altres conceptuades com a inversió.  
Així mateix, no es considerarà despesa subvencionable la imputació de costos de personal propi que amb motiu de l'organització del certamen o la manifestació firal haja assumit l'entitat organitzadora.  
3. No serà considerada activitat subvencionable, als efectes de les ajudes regulades en este capítol, qualsevol manifestació que sota la denominació de fira empare activitats populars, socials, mostres d'estocs, d'oportunitats, així com mercats medievals i qualsevol altra activitat que segons el criteri de la Direcció General de Comerç i Consum no contribuïsca a la dinamització comercial de la localitat o la seua comarca.  
Article 15. Criteris d'avaluació  
Per a l'atorgament de les subvencions es tindran en compte els criteris següents, que seran valorats individualment per a cada sol·licitud:  
a) L'evolució de la manifestació firal que haurà de ser desenvolupada i justificada degudament en la memòria: de 0 a 30 punts.  
b) La trajectòria i l'actuació del sol·licitant en convocatòries anteriors: de 0 a 30 punts.  
c) La incidència territorial de l'exposició o manifestació firal: de 0 a 20 punts.  
d) El nombre i la procedència geogràfica dels expositors: de 0 a 20 punts.  
Article 16. Requisits i documentació complementària  
A més de la documentació general esmentada en el títol I d'esta ordre, s'haurà d'adjuntar a la sol·licitud una declaració responsable descriptiva de l'última manifestació firal organitzada per l'entitat sol·licitant.  
TÍTOL III  
Generació i difusió del coneixement   
CAPÍTOL PRIMER  
Ajudes a la realització d'estudis i investigacions que determinen inversions en el sector comercial  
Article 17. Beneficiaris  
Podran accedir a les ajudes contingudes en el present capítol les associacions empresarials i fórmules de comerç associat o integrat, amb independència de la fórmula jurídica que adopten, que tinguen personalitat jurídica pròpia.  
Article 18. Accions i quanties susceptibles de suport  
Les ajudes, que podran arribar fina al 70 per cent del cost elegible, amb el límit de 40.000 euros per entitat, aniran dirigides a estudis i investigacions per a la realització de plans estratègics per a definir les inversions que milloren la capacitat competitiva del comerç tradicional en l'àmbit de la Comunitat Valenciana, que podran consistir en:  
a) Anàlisi de les estructures i processos de comercialització d'àmbits geogràfics o sectorials concrets, amb vista a la formulació d'estratègies i processos de millora, que definisquen les inversions necessàries per a això.  
b) Anàlisi de la situació de partida i definició de les condicions de viabilitat i inversions necessàries per al desenvolupament d'un centre comercial urbà (CCU) en un àmbit concret.  
Article 19. Criteris d'avaluació  
Per a l'atorgament de les subvencions es tindran en compte els criteris següents, que seran valorats individualment per a cada sol·licitud:   
a) La correspondència amb els temes de suport preferent: de 0 a 8 punts.  
Es consideren com a temes de suport preferent els següents:  
- Promoció i dinamització del comerç urbà  
- Associació i integració comercial   
- Gestió d'espais urbans  
b) El grau de vinculació entre l'activitat proposada i el sector comercial valencià: de 0 a 5 punts.  
c) La incidència sectorial i/o territorial de l'estudi: de 0 a 4 punts.  
d) La qualitat de la proposta, així com la reciprocitat entre el cost de l'estudi proposat i l'extensió i la profunditat de l'anàlisi i la metodologia a utilitzar: de 0 a 4 punts.  
e) L'interés i la innovació en la metodologia a utilitzar, així com l'adequació a la consecució dels objectius perseguits: de 0 a 3 punts.  
f) Les possibilitats d'extrapolació de les conclusions i els diagnòstics a altres àmbits territorials o sectorials: de 0 a 3 punts.  
g) La trajectòria de l'entitat sol·licitant, el grau de compromís amb els objectius de l'estudi i la rellevància d'este respecte als plans estratègics d'aquella: de 0 a 3 punts.  
Article 20. Requisits i documentació complementària  
1. Els estudis hauran de ser realitzats per empreses o institucions externes a l'entitat sol·licitant i no podran ser iniciats amb anterioritat a la presentació de la sol·licitud.  
2. En els estudis que tinguen com a objecte un sector d'activitat, s'analitzaran suficientment les condicions de la producció, la distribució i el consum i s'investigaran les seues relacions.  
3. Quan l'anàlisi se centre en el funcionament de fórmules d'integració comercial, es prestarà especial atenció al disseny de sistemes que asseguren el coneixement de la situació i el control dels resultats.  
4. La memòria descriptiva de l'estudi o la investigació haurà d'incloure necessàriament la precisió dels objectius perseguits, les accions a desenvolupar, la duració, el pressupost detallat de l'activitat proposada, així com els mitjans i la metodologia a utilitzar i els resultats esperats.  
CAPÍTOL SEGON  
Ajudes per a la realització d'activitats de formació  
 en matèria de comerç  
Article 21. Beneficiaris  
Podran accedir a les ajudes previstes en este capítol les corporacions de dret públic, les universitats de la Comunitat Valenciana i les fundacions que gestionen títols propis d'estes que promoguen la realització d'activitats formatives dirigides o relacionades amb el sector comercial.  
Article 22. Accions i quanties susceptibles de suport  
1. Les ajudes previstes en el present capítol podran arribar fins al 100% de la despesa elegible, amb el límit de 70.000 euros per actuació, i aniran destinades a la realització d'algunes de les següents accions formatives:  
1.1. Cursos destinats a la realització d'activitats formatives sobre matèries de gestió, administració, innovació, investigació i distribució comercial, de caràcter intensiu, dirigits a postgraduats desocupats, que podran estar emparats per titulacions pròpies d'universitats valencianes i que podran incloure experiències acadèmiques o professionals en l'estranger; hauran de tenir una duració mínima de 400 hores.  
1.2. Cursos dirigits a les persones que desenvolupen tasques de gestió, o direcció en matèria de comerç en les entitats locals i en les associacions de comerciants, destinats a la realització d'activitats formatives relacionades amb la gestió, innovació, administració i distribució comercial, de caràcter intensiu, que hauran d'incloure experiències formatives d'ensenyament a distància i que podran estar emparats per titulacions pròpies d'universitats valencianes; hauran de tenir una duració mínima de 400 hores.   
Article 23. Despeses subvencionables   
Els conceptes subvencionables en les accions formatives i els percentatges màxims que poden assolir sobre el total del cost elegible seran els següents:  
a) Professorat: fins al 65 per cent.  
b) Material didàctic: fins al 20 per cent.  
c) Direcció i coordinació: fins al 25%.  
d) Despeses de desplaçament i allotjament: fins al 40%.   
Article 24. Criteris d'avaluació  
Per a la concessió de les ajudes es valoraran els criteris següents:   
1) El programa formatiu proposat: fins a 20 punts.  
2) El nivell del professorat i la seua acreditada experiència professional: fins a 10 punts.  
3) El material didàctic proposat: fins a 10 punts.  
4) La trajectòria de l'entitat sol·licitant en convocatòries anteriors: fins a 10 punts.  
5) Els factors que garantisquen la qualitat de la formació: fins a 10 punts.  
6) La cobertura geogràfica i sectorial: fins a 10 punts.  
7) La repercussió en el sector de la distribució comercial: fins a 20 punts.  
8) L'aplicació de sistemes d'aprenentatge electrònic: fins a 10 punts.  
Per a efectuar-ne la valoració, en la memòria que s'aporte juntament amb la sol·licitud es desenvoluparan els aspectes esmentats més amunt.  
Article 25. Requisits i documentació complementària  
1. S'haurà de presentar, juntament amb la sol·licitud, memòria que contindrà les característiques de l'acció formativa que es desenvoluparà, que inclourà, almenys:  
- Programa formatiu, col·lectiu a què es dirigix, material didàctic, localitat, dates previstes o de realització del curs, nombre d'hores lectives i nombre previst d'alumnes.  
- Relació de professorat amb el seu currículum, que necessàriament haurà de tenir titulació universitària o, alternativament i només per a determinats cursos d'especialització professional, acreditar experiència de com a mínim cinc anys en l'esmentada activitat, a través de les cotitzacions al règim corresponent de la Seguretat Social, així com alta en l'Impost sobre Activitats Econòmiques, en els casos que resulte procedent.  
2. En la justificació de la subvenció, a més de la documentació a què es referix l'article 8 d'esta ordre, els beneficiaris hauran de presentar:  
a) Relació nominativa dels alumnes, amb fotocòpia del DNI. En el cas d'accions formatives dirigides a desocupats haurà d'aportar-se fotocòpia de la targeta de demanda d'ocupació. En els cursos dirigits a les persones que desenvolupen tasques de gestió o direcció en matèria de comerç en les entitats locals i en les associacions de comerciants, haurà d'acreditar-se fefaentment la relació existent entre l'alumne i l'entitat local o associació corresponent, per mitjà de contracte de treball, nòmina etc.  
b) Fulls de control d'assistència.  
c) En la justificació de les despeses del professorat (tant de personal propi de l'entitat com contractat mitjançant assistències tècniques), hauran de constar les dades identificadores d'este, les hores impartides i l'import corresponent.  
CAPÍTOL TERCER  
Ajudes per a la realització d'activitats d'informació i benchmarking  
Article 26. Beneficiaris  
Podran accedir a les ajudes contingudes en el present títol les associacions de comerciants, les fórmules de comerç associat o integrat amb independència de la fórmula jurídica que adopten, que tinguen personalitat jurídica pròpia.  
Article 27. Accions i quanties susceptibles de suport  
1. Les ajudes regulades en el present capítol tenen com a objecte facilitar la realització d'activitats informatives i divulgatives sobre temes rellevants per al sector de la distribució comercial, a fi de facilitar la competitivitat en el sector i l'assimilació de les noves tecnologies i tècniques de gestió. Estes ajudes es destinaran a la realització de les activitats següents:  
1.1. Activitats d'informació que versen sobre temes monogràfics o aborden aspectes fonamentals de la distribució comercial que faciliten la presa de contacte i la posada en comú dels coneixements i experiències dels distints estaments interessats en el sector.   
Les ajudes per este apartat podran arribar fins al 100% de la despesa elegible, amb el límit de 12.000 euros per actuació.  
Per a la realització d'accions extraordinàries pel contingut, la rellevància o el nivell dels conferenciants, amb caràcter excepcional es podrà sobrepassar este límit amb la proposta prèvia motivada de la Comissió de Suports en la Comercialització.  
1.2. Benchmarking en bones pràctiques: destinat a activitats que generen desplaçaments que donen a conéixer, entre els empresaris o professionals del sector que exercisquen la seua activitat a la Comunitat Valenciana, bones pràctiques comercials que estiguen implantades, amb èxit contrastat, en altres ciutats o països.  
Les ajudes per este apartat podran arribar fins al 70% de la despesa elegible, amb el límit de 20.000 euros per actuació.  
2. Podran presentar-se per cada entitat un màxim d'una sol·licitud per a la realització de cada una de les accions previstes en l'apartat anterior. En el cas que el nombre de sol·licituds presentades per alguna d'estes fóra superior, únicament s'avaluarà la presentada en primer lloc per a cada una de les accions, i es procedirà sense més tràmit a l'arxiu de les sol·licituds restants.  
Article 28. Despeses subvencionables   
Seran subvencionables les despeses en què s'incórreguen pels conceptes següents:  
1. Publicitat.  
2. Lloguer: de locals, d'equipaments informàtics o audiovisuals.  
3. Material didàctic.  
4. Conferenciants, moderadors, traductors i la resta de personal necessari per a la realització de l'activitat (tant de personal propi de l'entitat com contractat mitjançant assistències tècniques).  
5. Despeses d'allotjament i desplaçament d'estos.  
6. Allotjament i desplaçament dels assistents als viatges de coneixement d'experiències comercials.  
7. Despeses de direcció i coordinació (despeses relacionades amb les funcions d'estudi, control i organització), fins al 10 per cent.  
Article 29. Criteris d'avaluació  
Per a la concessió de les ajudes sol·licitades es valoraran els criteris que es relacionen a continuació:  
- L'adequació de les accions susceptibles de suport als objectius i les finalitats previstes en este capítol: fins a 20 punts.  
- El caràcter general dels temes a desenvolupar en les activitats, el nombre de destinataris sobre els quals incidixen, així com la relació d'estos amb el sector del comerç: fins a 25 punts.  
- El grau possible d'impacte positiu en el sector, el col·lectiu o el territori corresponent: fins a 15 punts.  
- El coneixement i la difusió de noves tecnologies, així com d'iniciatives innovadores: fins a 20 punts.  
- La trajectòria del sol·licitant en convocatòries anteriors: fins a 20 punts.  
Per a efectuar-ne la valoració, les sol·licituds hauran d'aportar una memòria en què es desenvoluparan els aspectes esmentats més amunt.  
Article 30. Requisits i documentació complementària  
1. En la memòria que acompanya la sol·licitud s'inclourà el programa de l'acció a desenvolupar, l'horari, les dates previstes o de realització, la localitat i els destinataris a qui va dirigida.   
2. Si hi ha despeses de professorat contractat mitjançant assistències tècniques, en la justificació de la subvenció, a més de la documentació a què es referix l'article 8 d'esta ordre, els beneficiaris hauran de presentar documents justificatius de la despesa on consten les dades identificadores d'este, les hores impartides i l'import corresponent.  
TÍTOL IV  
Cooperació empresarial  
CAPÍTOL I  
Inversions en cooperació comercial  
Article 31. Beneficiaris  
Podran accedir a les ajudes contingudes en el present capítol les formes jurídiques d'associació o integració de pimes comercials, amb independència de la fórmula jurídica que adopten, amb personalitat jurídica pròpia i domicili social a la Comunitat Valenciana. També podran accedir a les dites ajudes les associacions voluntàries d'entitats locals.  
Article 32. Accions i quanties susceptibles de suport  
1. Les ajudes es destinaran a la realització de les següents accions, tendents a promoure la competitivitat de la pime a través de l'aprofitament conjunt d'avantatges i sinergies, millorar les instal·lacions i el funcionament dels equipaments comercials, magatzems i centrals de compra, facilitar la relació i vinculació amb els establiments o implantar nous servicis per a les empreses, amb els límits per entitat que s'indiquen:  
a) Per a accedir, els mercats detallistes municipals de la Comunitat Valenciana, al segell «Mercat excel·lent» o per a avançar en els nivells del segell, podrà considerar-se susceptible de suport la realització de les actuacions següents que estiguen incloses en el pla de millora, aprovat per a cada mercat per la Fundació Valenciana de la Qualitat:  
a.1) Inversions en equipament, instal·lacions i obra civil: l'ajuda per estos conceptes podrà arribar fins al 100%, amb un límit de 100.000 euros.  
a.2) Despeses de personal i altres despeses corrents relacionades amb l'obtenció o l'avanç en la implantació del segell «Comerç excel·lent»: l'ajuda per estos conceptes podrà arribar fins al 100%, amb un límit màxim de 45.000 euros, sense que en cap cas puga superar-se el límit de 20.000 euros per a despeses de personal i de 25.000 euros per a altres despeses corrents.  
b) Inversions a realitzar en les infraestructures comunes fixes en, almenys, una de les matèries següents: normalització d'imatge, obra civil, equipament, introducció de noves tecnologies i/o servicis, estalvi energètic, millores mediambientals, accessibilitat, tractament i eliminació de residus, logística o seguretat. Les solucions tècniques plantejades ho seran tenint en compte el manteniment futur i la sostenibilitat econòmica i mediambiental.  
El suport serà de fins al 60 per cent, amb el límit de 60.000 euros per entitat.  
c) Equipament i adequació d'imatge d'elements de transport destinats a la prestació de servicis comuns.  
El suport serà de fins al 100 per cent, amb el límit de 60.000 euros per sol·licitant.  
2. En cap cas serà despesa elegible l'adquisició d'elements de transport, ni de sòl i locals.  
3. Les ajudes establides en els apartats a) b) i c) del punt 1 d'este article són incompatibles entre si.   
4. En el cas que l'entitat sol·licitant compte amb empreses radicades fora de la Comunitat Valenciana o amb activitats econòmiques no comercials, es considera, a l'efecte del càlcul de l'ajuda, el cost proporcional que corresponga.  
Article 33. Criteris d'avaluació   
Per a l'atorgament de les subvencions es tindran en compte els criteris següents, que seran valorats individualment per a cada sol·licitud:   
1. Segons la destinació de l'actuació:  
- Inversions previstes en l'article 32 punt 1 apartat c): 35 punts.  
- Inversions i despeses previstes en l'article 32 punt 1 apartat a): 20 punts.  
- Inversions previstes en l'article 32 punt 1 apartat b): 10 punts.  
2. Implantar el segell de Mercat excel·lent, reconegut per la Fundació Valenciana de la Qualitat, o avançar-ne en el recorregut: fins a 10 punts.  
3. Percentatge d'empreses vinculades que exercixen activitat comercial, respecte al total d'activitats econòmiques integrades en l'entitat sol·licitant: fins a 10 punts.  
4. Trajectòria de l'entitat sol·licitant en este tipus d'ajudes en l'exercici precedent: fins a 5 punts.  
Als efectes d'este article s'entendrà per activitat econòmica qualsevol de les establides almenys en planta baixa (excepte les ubicades en mercats i galeries comercials) i amb ànim de lucre, i per activitat comercial les compreses en la secció G de la Classificació nacional d'activitats econòmiques 2009, excloses les de reparació, manteniment i intermediació, segons el Reial Decret 475/2007, de 13 d'abril, pel qual s'aprova la Classificació nacional d'activitats econòmiques 2009.  
Article 34. Requisits i documentació complementària  
A més de la documentació general esmentada en el títol I d'esta ordre, s'haurà d'adjuntar a la sol·licitud:  
1. Pressupostos externs, memòria valorada desglossada en partides i amb preus descompostos o projecte tècnic, en el cas que ho requerisca la naturalesa de l'actuació i/o quan es tracte d'inversions en obra civil i l'import siga igual o superior a 50.000 euros, més IVA, el qual haurà de sotmetre's a l'emissió d'informe de l'Oficina de Supervisió de Projectes o de tècnics designats per la conselleria.  
2. Llicència municipal d'obres i/o d'obertura/activitat o justificant d'haver-se sol·licitat, en el cas que ho requerisca l'actuació plantejada.  
3. Si es fan obres, programa d'actuació que en garantisca l'execució en este exercici.  
4. Certificat tècnic que acredite el compliment, amb les inversions plantejades, de l'accessibilitat en les zones d'ús comú de la infraestructura en què s'actua.  
CAPÍTOL II  
Suport a processos de cooperació empresarial  
Article 35. Beneficiaris  
Podran accedir a les ajudes contingudes en el present capítol les associacions empresarials i fórmules de comerç associat o integrat de caràcter sectorial, amb independència de la fórmula jurídica que adopten, que tinguen personalitat jurídica pròpia.  
Article 36. Accions i quanties susceptibles de suport  
1. Les ajudes es destinaran a la realització de les següents accions i podran arribar fins al 60 per cent del pressupost elegible, amb un límit global màxim de 30.000 euros.  
a) Elaboració de manuals de comunicació i identitat corporativa.  
b) Realització de campanyes de promoció de productes i d'informació i comunicació de servicis.  
c) Captació de nous associats.  
2. Als efectes de les ajudes regulades en este capítol, no es computaran com a despeses elegibles les següents:  
- Les que no promoguen expressament un producte o servici.  
- Els premis consistents en elements inventariables.  
- La resta de premis que no estiguen protocol·litzats davant de notari.  
- Els premis que no complisquen la normativa vigent en matèria fiscal.  
- Els trofeus, insígnies o plaques commemoratives.  
- Els viatges, allotjament, menjades i despeses de representació de membres de l'entitat sol·licitant de l'ajuda.  
- Les despeses incorregudes en gales i altres esdeveniments.  
- Les despeses ordinàries de funcionament de l'entitat sol·licitant.  
Article 37. Criteris d'avaluació  
1. Per a l'atorgament de les subvencions es tindran en compte els criteris següents, que seran valorats individualment per a cada cas:  
a) Contingut de la memòria descriptiva de l'actuació a realitzar: l'adequació als objectius establits en la present ordre, calendari d'actuacions, descripció de les activitats concretes que es pretenen realitzar, inclusió d'indicadors d'avaluació i control: fins a 40 punts.  
b) Trajectòria i actuacions del sol·licitant en les tres últimes convocatòries. Es tindran en consideració les accions proposades i els objectius aconseguits: fins a 25 punts.  
c) Percentatge d'associats que exercixen una activitat comercial en relació amb el total d'activitats econòmiques que integra l'entitat sol·licitant: fins a 20 punts.  
d) Relació entre la inversió susceptible de suport i el nombre d'associats: fins a 15 punts.  
2. Als efectes d'este article, s'entén per activitat comercial les compreses en la secció G de la classificació nacional d'activitats econòmiques, excloses les de reparació, manteniment i intermediació, aprovades pel Reial Decret 475/2007, de 13 d'abril.  
TÍTOL V  
Assistència tècnica  
CAPÍTOL ÚNIC  
Gabinets d'assessorament tècnic i comercial  
Article 38. Beneficiaris   
Podran accedir a les ajudes contingudes en el present capítol les associacions empresarials i fórmules de comerç associat o integrat, amb independència de la fórmula jurídica que adopten, que tinguen personalitat jurídica pròpia, que aglutinen un mínim de 12 associacions de comerciants o que sumen un total de com a mínim 300 comerciants directament associats.  
Article 39. Accions i quanties susceptibles de suport  
Les ajudes es destinaran a despeses de personal derivades de la implantació i el manteniment de gabinets d'assessorament tècnic comercial que faciliten l'accés per part dels comerciants i/o de les associacions, d'assessoria tècnica i gestió majorista de servicis. Per este concepte es podrà subvencionar fins al 60 per cent de les percepcions salarials del responsable del gabinet i les corresponents quotes empresarials al règim general de la Seguretat Social.   
El límit màxim d'estes ajudes serà de 18.000 euros per entitat.  
Article 40. Criteris d'avaluació  
1. Per a l'atorgament d'estes ajudes es tindran en compte els criteris següents, que seran valorats individualment per a cada cas:  
a) Trajectòria i actuacions del sol·licitant en les tres últimes convocatòries. Es tindran en consideració les accions proposades i els objectius assolits: fins a 40 punts.  
b) Percentatge d'associats que exercixen una activitat comercial en relació amb el total d'activitats econòmiques que integra l'entitat sol·licitant: fins a 30 punts.  
c) Relació entre la inversió susceptible de suport i el nombre d'associats: fins a 20 punts.  
2. Als efectes d'estes ajudes, s'entén per activitat comercial les compreses en la secció G de la classificació nacional d'activitats econòmiques, excloses les de reparació, manteniment i intermediació, aprovades pel Reial Decret 475/2007, de 13 d'abril.  
Article 41. Requisits i documentació complementària  
La memòria a presentar juntament amb la sol·licitud ha d'incloure necessàriament una relació del personal contractat, les funcions que hi realitza, i els mitjans tècnics de què disposa en la data publicació d'esta convocatòria.  
TÍTOL VI  
Potenciació de centralitats comercials urbanes  
CAPÍTOL I  
Gerència de centres urbans  
Article 42. Beneficiaris  
Podran accedir a les ajudes incloses en el present capítol les associacions empresarials i fórmules de comerç associat o integrat, amb independència de la fórmula jurídica que adopten, que tinguen personalitat jurídica pròpia.  
Article 43. Accions i quanties susceptibles de suport  
1. Les ajudes es destinaran a la realització de les accions següents i podran arribar fins al 70 per cent del pressupost elegible, amb un límit global màxim per entitat de 45.000 euros:  
a) Suport a l'estructura de la gerència del centre urbà. Per este concepte es podran subvencionar les percepcions salarials dels treballadors dedicats a estes funcions, així com la quota empresarial de les cotitzacions a la Seguretat Social i les despeses de lloguer del local on s'ubique la gerència.  
b) Accions de comunicació, publicitat i imatge del centre urbà.  
c) Actuacions de fidelització del consumidor i promoció de productes i servicis.  
d) Accions d'animació comercial i accions efímeres d'atracció comercial.  
e) Captació de nous associats.  
f) Accions per a la millora de la gestió mediambiental.  
2. No es computaran com a despeses elegibles les següents:  
- Els premis consistents en elements inventariables.  
- La resta de premis que no estiguen protocol·litzats davant notari.  
- Els premis que no complisquen la normativa vigent en matèria fiscal.  
- Els trofeus, insígnies o plaques commemoratives.  
- Els viatges, allotjament, menjades i despeses de representació de membres de l'entitat sol·licitant de l'ajuda.  
- Les despeses incorregudes en gales i altres esdeveniments.  
- Les despeses ordinàries de funcionament de l'entitat sol·licitant.  
Article 44. Criteris d'avaluació  
1. Per a l'atorgament de les subvencions es tindran en compte els següents criteris, que seran valorats individualment per a cada cas:  
a) Existència d'un acord de col·laboració amb la corporació local: 40 punts.  
b) Trajectòria i actuacions del sol·licitant en les tres últimes convocatòries. Es tindran en consideració les accions proposades i els objectius assolits: fins a 25 punts.  
c) Percentatge d'associats que exercixen una activitat comercial, en relació amb el total d'activitats econòmiques que integra l'entitat sol·licitant: fins a 20 punts.  
d) Relació entre la inversió susceptible de suport i el nombre d'associats: fins a 10 punts.  
2. Als efectes d'este article s'entén per activitat comercial les compreses en la secció G de la classificació nacional d'activitats econòmiques, excloses les de reparació, manteniment i intermediació, aprovades pel Reial Decret 475/2007, de 13 d'abril.  
Article 45. Requisits i documentació complementària  
1. La població del municipi haurà de superar els 30.000 habitants segons l'últim cens publicat per l'Institut Nacional d'Estadística en la data de publicació de la present convocatòria.  
2. L'entitat gestora del centre comercial urbà ha de comptar amb un gerent professional, contractat amb anterioritat a la publicació d'esta convocatòria.  
3. A més de la documentació general esmentada en el títol I d'esta ordre, haurà d'adjuntar-se a la sol·licitud la documentació següent:  
a) Contracte del gerent.  
b) Contracte de lloguer del local on s'ubique la gerència, quan se sol·licite esta despesa.  
c) Bateria d'indicadors de caràcter econòmic i sociodemogràfic referits a l'àrea d'actuació de la gerència del centre urbà.  
CAPÍTOL II  
Foment de l'associacionisme territorial  
Article 46. Beneficiaris   
Podran accedir a les ajudes contingudes en el present capítol les associacions empresarials i altres fórmules de comerç associat o integrat d'àmbit territorial i/o espacial independentment de la fórmula jurídica que adopten, amb personalitat jurídica pròpia.  
Article 47. Accions i quanties susceptibles de suport  
1. Les ajudes es destinaran a la realització de les següents accions i podran arribar al 60 per cent del pressupost elegible, amb un límit global màxim per entitat de 35.000 euros:   
a) Accions de comunicació, publicitat i imatge de l'associació, fidelització del consumidor i promoció de productes i servicis, i accions efímeres d'animació o atracció comercial.  
b) Captació de nous associats.  
c) Accions per a la millora de la gestió mediambiental.  
2. Als efectes de les ajudes regulades en este capítol, no seran despeses elegibles les següents:  
- Els premis consistents en elements inventariables.  
- La resta de premis que no estiguen protocol·litzats davant notari.  
- Els premis que no complisquen la normativa vigent en matèria fiscal.  
- Els trofeus, insígnies o plaques commemoratives.  
- Els viatges, allotjament, menjades i despeses de representació de membres de l'entitat sol·licitant de l'ajuda.  
- Les despeses incorregudes en gales i altres esdeveniments.  
- Despeses ordinàries de funcionament de l'entitat sol·licitant.  
Article 48. Criteris d'avaluació   
1. Per a l'atorgament de les subvencions es tindran en compte els criteris següents, que seran valorats individualment per a cada cas:  
a) Contingut de la memòria descriptiva de l'actuació a realitzar: l'adequació als objectius establits en la present ordre, el calendari d'actuacions, la descripció de les activitats concretes que es pretenen realitzar, la inclusió d'indicadors d'avaluació i control: fins a 40 punts.   
b) Trajectòria i actuacions del sol·licitant en les tres últimes convocatòries. Es tindran en consideració les accions proposades i els objectius aconseguits: fins a 25 punts.  
c) Percentatge d'associats que exercixen una activitat comercial en relació amb el total d'activitats econòmiques que integra l'entitat sol·licitant: fins a 20 punts.  
d) Relació entre la inversió susceptible de suport i el nombre d'associats: fins a 15 punts.  
2. Als efectes d'este article s'entén per activitat comercial les compreses en la secció G de la classificació nacional d'activitats econòmiques, excloses les de reparació, manteniment i intermediació, aprovades pel Reial Decret 475/2007, de 13 d'abril.   
DISPOSICIONS ADDICIONALS  
Primera  
1. La concessió de les ajudes previstes en esta ordre estarà condicionada a l'existència de crèdit adequat i suficient en els pressupostos de la Generalitat per a l'exercici 2011, d'acord amb l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa i es finançaran, si és el cas, a càrrec de la secció 11, programa 761.10, Ordenació i Promoció Comercial, i línies i imports globals màxims que a continuació s'assenyalen:  
Capítol IV  
- Línia T5716, «Pla promoció fires de la Comunitat Valenciana», ajudes previstes en l'article 14, per un import global màxim de 350.000 euros.  
- Línia T6532, «Gestió integral de centres comercials urbans», ajudes previstes en els següents articles:   
· article 27, per un import global màxim de 150.000 euros.  
· article 36, per un import global màxim de 300.000 euros.  
· article 39, per un import global màxim de 100.000 euros.  
· article 43, per un import global màxim de 350.000 euros.  
· article 47, per un import global màxim d'1.100.000 euros.  
- Línia T5799, «Accions de millora de qualitat en el comerç»  
· Article 32 apartat a.2) per un import global màxim de 100.000 euros  
Capítol VII  
- Línia T0146, «Programa de millora de l'entorn comercial urbà: modernització infraestructures i actuacions en urbanisme comercial», ajudes previstes en l'article 32, llevat de les previstes en l'apartat a.2 d'este article, per un import global màxim de 200.000 euros.  
- Línia T7538, «Gestió i difusió del coneixement», ajudes previstes en els articles següents:  
· article 18, per un import global màxim de 100.000 euros  
· article 22, per un import global màxim de 280.000 euros  
2. Els anteriors imports globals màxims, així com el termini de presentació de sol·licituds podran ser ampliats segons el pressupost disponible. Es delega en la directora general de Comerç i Consum l'aprovació d'estes modificacions. La resolució que es dicte en l'exercici d'esta delegació serà publicada en el Diari Oficial de la Comunitat Valenciana.   
Segona. Documentació en poder de l'administració   
1. En el supòsit que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar el número d'expedient, la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què es referix el document.  
Tercera. Cofinançament europeu   
1. Les ajudes previstes en la present ordre podran estar cofinançades pel Fons Europeu de Desenvolupament Regional.  
2. En el supòsit d'ajudes cofinançades amb fons comunitaris, s'aplicarà el procediment establit en la present ordre, que s'adequarà a les especialitats i complirà els requisits que si és el cas es determinen en relació amb estes.  
3. La publicitat de les esmentades ajudes haurà d'efectuar-se d'acord amb la normativa comunitària en la matèria.  
DISPOSICIONS FINALS  
Primera. Habilitació  
Es faculta el secretari autonòmic d'Indústria, Comerç i Innovació per a dictar les resolucions necessàries per al desplegament, l'eficàcia i l'execució de la present ordre.  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 30 de desembre de 2010  
El conseller d'Indústria, Comerç i Innovació i  
vicepresident primer del Consell,  
VICENTE RAMBLA MOMPLET